钦定古今图书集成/历象汇编/岁功典/第028卷
## 钦定古今图书集成/历象汇编/岁功典/第028卷

| 钦定古今图书集成 历象汇编 第二十八卷 |

| |

第二十八卷目录

上元部纪事

上元部杂录

上元部外编

岁功典第二十八卷

《西都杂记》：西都，京城街衢有金吾，晓暝传呼，以禁夜
行。惟正月十五日夜，敕许金吾弛禁，前后各一日。
《世说》：“祢衡被魏武谪为鼓吏，正月半试鼓，衡扬桴为
渔阳掺挝，渊渊有金石声，四坐为之改容。”

《珍珠船》君思，晋人，正月十五夜坐室中，遣儿视月中
有异物否。儿曰：“今年当水，月中有人，被蓑带剑。”思出
视之，曰：“非水也，将有兵，月中人乃带甲仗矛耳。”果如
其言。

《邺中记》：“石虎正月十五日，有登高之会。”

《本事诗》陈太子舍人徐德言之妻，后主叔宝之妹，封
乐昌公主。才貌冠绝。时陈政方乱，德言知不可保，谓
其妻曰：“以君之才貌，国亡必入权豪之家，斯永绝矣。
傥情缘未断，犹冀相见，宜有以信之。”乃破一照人，执
其半约曰：“他日必以正月望日卖于都巿，我当在，即
以是日访之。”及陈亡，其妻果入越公杨素之家，宠嬖
殊厚。德言流离辛苦，仅能至京。遂以正月望日访于
都巿，有苍头卖《半照》者，大高其价，人皆笑之。德言直
引至其居，设食，具言其故，出半照以合之。仍题诗曰：
“照与人俱去，照归人未归。无复嫦娥影，空留明月辉。”
陈氏得诗，涕泣不食。素知之，怆然改容，即召德言，还
其妻，仍厚遗之。

《北齐书尔朱文畅传》：“魏氏旧俗，以正月十五夜为打
竹簇之戏，有能中者，即时赏帛。”

《隋书元胄传》：胄为右卫大将军，亲顾益密。正月十五
日，上与近臣登高，时胄下直，上令驰召之。及胄见，上
谓曰：“公与外人登高，未若就朕胜也。”赐宴极欢。
《柳彧传》：彧迁治书侍御史。彧见近代以来，都邑百姓，
每至正月十五日作角抵之戏，递相夸竞，至于糜费
财力。上奏请禁绝之，曰：“臣闻昔者明主训民治国，率
履法度，动由礼典，非法不服，非道不行，道路不同，男
女有别，防其邪僻，纳诸轨度。”窃见京邑爰及外州，每
以正月望夜，充街塞陌，聚戏朋游，鸣鼓聒天，燎炬照
地，人戴兽面，男为女服，倡优杂技，诡状异形，以秽嫚
为欢娱，用鄙亵为笑乐，内外共观，曾不相避。高棚跨
路，广幕凌云，袨服靓妆，车马填噎，肴谞肆“陈，丝竹繁
会，竭赀破产，竞此一时。尽室并孥，无问贵贱，男女混
杂，缁素不分，秽行因此而生，盗贼由斯而起。寖以成
俗，实有由来，因循敝风，曾无先觉。非益于化，实损于
民。请颁行天下，并即禁断。康哉《雅》《颂》，足美盛德之形
容；鼓腹行歌，自表无为之至乐。有故犯者，请以故违
敕论。”诏可其奏。

《长孙平传》：“平转相州刺史，甚有能名。在州数年，会正
月十五日百姓大戏，画衣裳为鍪甲之象，上怒而免
之。”

《唐书中宗本纪》：“景龙四年正月丙寅，及皇后微行以
观灯，遂幸萧至忠第。丁卯，微行以观灯，幸韦安石长
宁公主第。”

唐人《辇下岁时记》：“先天初，上御安福门观灯，太常作
乐歌，出宫女歌舞，朝士能文者为踏歌，声调入云。”
《唐书严挺之传》：挺之为右拾遗，睿宗好音律，每听忘
倦。先天二年正月望夜，婆阤请然百千灯，因弛门禁。
又追赐“元年酺。帝御延喜安福门纵观，昼夜不息，阅
月未止。挺之疏谏，以为酺者，因人所利，合剧为劝也，
不使靡敝。今𣊻衣冠，罗伎乐，杂郑、卫之音，纵倡优之
玩，不深戒慎，使有司跛倚，下人罢剧。府县里阎课赋
苛严，呼嗟道路，贸坏家产，营百戏，扰方春之业，欲同
其乐而反遗之患。”乃陈五不可，诚意忠到，帝纳焉。
《朝野佥载》：睿宗先天二年正月十五、十六、十七，于安
福门外作灯轮，高二十丈，衣以锦绣，饰以金银，然五
万盏灯，望之如花树。宫女千数人，衣罗绮，曳锦绣，耀
珠翠，施香粉，妙简。“长安万年”少女妇千馀人，衣服花
钗，婢子亦称是。于灯轮下踏歌三日。

《云仙杂记》：正月十五夜，元宗于常春殿张临光宴，白
鹭转花，黄龙吐水，金凫银燕，浮光洞、攒星阁，皆灯也。
奏月分光曲，又撒闽江锦荔支千万颗，令宫人争拾，
多者赏以红圈帔、绿晕衫。

《连昌宫辞》注：明皇幸上阳宫，夜新翻一曲。明夕，正月
十五日潜游，忽闻酒楼上有笛，奏前夕所翻曲。大骇
之，密捕笛者诘之，自云“其夕于天津桥上翫月，闻宫
中奏曲，爱其声，遂以爪画谱记之，即长安少年李谟也。”

《影灯记》：“上在东都，遇正月望夜，移仗上阳宫，大陈灯
影，设庭燎，自禁中至于殿廷，皆设蜡炬，连属不绝。时
有方都匠毛顺，巧思结创，缯彩为灯楼二十间，高一
百五十尺，悬珠玉金银，微风一至，锵然成韵。”

《太真外传》：上在华清宫，逼上元欲夜游。陈元礼奏曰：
“宫外即是旷野，须有豫备，若欲夜游，愿归城阙。”上不
能违谏。

《旧唐书音乐志》：“明皇每初年望夜，御勤政楼，观灯作
乐，太常乐府悬散乐毕，即遣宫女于楼前缚架，出眺
歌舞以娱之。若绳戏竿木，诡异巧妙，固无其比。”
《开元天宝遗事》：“都中每至正月十五日，造面茧，以官
位帖子卜官位高下，或赌筵宴，以为戏笑。”

杨国忠子弟，每至上元夜，各有千炬红烛，围于左右。
韩国夫人置百枝灯树，高八十尺，竖之高山。上元夜
点之，百里皆见光明，夺月色。

《帝京景物略》：“上元三夜灯之始盛唐也。明皇正月十
五前后二夜，金吾弛禁然灯，永为式。”

《唐书穆宗贞献星后传》：“开成中，正月望夜，帝御咸泰
殿，大然灯作乐，迎三宫太后，奉觞进寿，礼如家人，诸
王公主皆得侍。”

《雍洛灵异小录》：“唐朝正月十五夜，许三夜夜行，其寺
观街巷，灯明若昼，山棚高百馀尺。神龙以后，复加严
饬，士女无不夜游，车马塞路，有足不蹑地，浮行数十
步者。”

《云仙杂记》：洛阳人家，上元以影灯多者为上，其相胜
之辞曰：“千影万影。”又各家造芋郎君，食之宜男女。仍
云送鸡肉酒，用五木缾贮之，于亲知门前留地而去。
洛阳人家，正月十五日造火蛾儿，食玉粱糕。

梁邺上元后，忽发变如血。卜曰：“元夜食牛肺，犯天枢。”
巡使夜行祷谢，可免。

萧馀上元夜于宣阳里酒盘下得一物，如人眼睛，其
体类美石，光彩射人。馀夜游巿肆，闲置掌中，每行黑
暗衢巷，随身光明，三尺毫末可鉴，后忽而飞去。
《千金月令》：上元夜登楼，贵戚例有黄柑相遗，谓之“传
柑。”

《封氏闻见记》：“拔河，古谓之牵钩。襄汉风俗，常以正月
望日为之。相传楚将伐吴，以为教战。梁简文临雍部，
禁之而不能绝。古用篾缆，今民则以大麻緪长四五
十丈，两头分系小索数百条挂于前，分二朋，两钩齐
挽，当大緪之中，立大旗为界，震鼓叫噪，使相牵引，以
却者为输，名曰‘拔河’。”

《清异录》：“后唐宫人，或网获蜻蜓，爱其翠薄，遂以描金
笔涂翅，作小折枝花子，金线笼贮养之。尔后上元卖
花者取象为之，售于游女。”

陈犀罢司农少卿，省女兄于姑苏。适上元夜观灯，车
马喧腾，目夺神醉。叹曰：“涉冰霜，泛烟水，乍见此高明
世界。”遂觉神明，顿还旧观。

《厚德录》：窦禹钧尝因元宵往延庆寺，于后殿阶侧得
遗银二百两，金三十两持归。明日侵晨诣寺候失物
者，须臾一人果涕泣而至，禹钧问之，对曰：“父罪犯至
大辟，遍恳亲知，贷得金银，将赎父罪。昨暮以一亲置
酒，酒昏忽失去，今父罪不复赎矣。”公验其实，遂同归，
以旧物还之。

《宋史礼志》：“三元观灯，本起于方外之说。自唐以后，常
于正月望夜，开坊巿门然灯。宋因之，上元前后各一
日，城中张灯，大内正门结彩为山楼影灯，起露台，教
坊陈百戏。天子先幸寺观行香，遂御楼，或御东华门
及东西角楼，饮从臣四夷蕃客，各依本国歌舞，列于
楼下。东华左右掖门、东西角楼、城门大道，大宫观寺”
院，悉起山棚，张乐陈灯，皇城雉堞亦遍设之。其夕，开
旧城门，达旦，纵士民观，后增至十七、十八夜。太祖建
隆二年“上元节，御明德门楼观灯，召宰相、枢密、宣徽、
三司使、端明、翰林、枢密直学士、两省五品以上官、见
任前任节度观察使饮宴，江南、吴越朝贡使预焉。四
夷蕃客列坐楼下，赐酒食劳之，夜分”而罢。

建隆三年正月十三夜，然灯，罢内前排场戏乐，以昭
宪皇太后丧制故也。

《燕翼贻谋录》国朝故事，三元张灯。太祖乾德五年正
月甲辰，诏曰：“上元张灯，旧止三夜。今朝廷无事，区宇
乂安，方当年谷之丰登，宜緃士民之行乐。其令开封
府更放十七、十八两夜灯。”后遂为例。太宗淳化元年
六月丙午，诏罢中元、下元张灯。官虽废之，而民家犹
有私自张灯者。余曩仕山阳，中元、下元酒务张灯卖
酒，岂北方遗俗犹有存者耶？

《玉海》：雍熙二年正月己未，上元，御乾元门楼观灯。夜
漏初上，密雪忽降，上谓宰相曰：“可各赋《观灯夜瑞雪
满皇州》诗，以为娱乐。”上赋诗示群臣，宰相宋琪等咸
奉和。

《宋史礼志》：雍熙五年上元节不观灯，躬耕藉田故也。

鱼。元夕，上御乾元门观灯，嘉正献五言十韵诗，其末
句云：“两制诚堪羡，青云侍玉舆。”上依韵和以赐之，有
“狭劣终，虽举通才列上居”之句。议者以为诚嘉正之
好进也。

《苗训传》：训子守信判司天监。淳化二年，守信上言：“正
月一日为一岁之首，每月八日，天帝下巡人世，察善
恶。太岁日为岁星之精，人君之象。三元日，上元天官，
中元地官，下元水官，各主录人之善恶。又春戊寅、夏
甲午、秋戊申、冬甲子为天赦日及上庆诞日，皆不可
以断极刑。”事下有司议行。

《马知节传》：知节知延州兼鄜延驻泊部署，边寇将至，
方上元节，遽命张灯启关，累夕宴乐，寇不测，即引去。
《吕蒙正传》：“蒙正同平章事。上尝灯夕部宴，蒙正侍上
语之曰：五代之际，生灵凋丧。周太祖自邺南归，士庶
皆罹剽掠，下则火灾，上则彗孛，观者恐惧，当时谓无
复太平之日矣。朕躬览庶政，万事粗理，每念上天之
贶，致此繁盛，乃知理乱在人。”蒙正避席曰：“乘舆所在，
士庶走集，故繁盛如此。臣尝见都城外不数里，饥寒
而死者甚众，不必尽然。愿陛下视近以及远，苍生之
幸也。”上变色不言，蒙正侃然复位。同列多其直谅。
李助、传昉年七十，以特进、司空致事，朝会宴飨，令缀
宰相班，岁时赐予，益加厚焉。至道元年正月望，上观
灯乾元楼，召昉赐坐于侧，酌御樽酒饮之，自取果饵
以赐。上观京师繁盛，指前朝坊巷省署以谕近臣，今
拓为通衢长廊，因论晋、汉君臣昏暗猜贰，枉陷善良，
时人不聊生，虽欲营缮，其暇及乎？昉谓：“晋、汉之事，臣
所备经，何可与圣朝同日而语？若今日四海清晏，民
物康阜，皆陛下恭勤所致也。”上曰：“勤政忧民，帝王常
事。朕不以繁华为乐，盖以安民为乐尔。”因顾侍臣曰：
“李昉事朕，两入中书，未尝有伤人害物之事，宜其今
日所享如此，可谓善人君子矣。”

《礼志》：“真宗景德元年正月十四日，赐大食、三佛齐、蒲
端诸国进奉使缗钱，令观灯宴饮。”

《翰墨大全》：张乖崖帅蜀，增十三夜灯，谓之挂塔灯。
《三朝圣政录》：真宗皇帝因元夕御楼观灯，见都人熙
熙，举酒顾宰执曰：“祖宗创业艰难，朕今获睹太平，与
卿等同庆。”宰执称贺，皆饮釂，独李文靖沆终觞不怿。
明日，王文正旦问其所以，且曰：“上昨日宣劝懽甚，公
不肻少有将顺，何也？”文靖曰：“‘太平’二字，尝恐谀佞之
臣以之借口干进。今人主自用此夸耀臣下，则忠鲠
何由以进？既谓太平，则求祥瑞而封禅之说进，若必
为之，则耗帑藏而轻民力，万而有一，患生于意外，则
何以支？吾沆老矣，兹事必不亲见，参政他日当之矣。”
其后四方奏祚，瑞无虚日，东封西祀，讲求典礼，纷然
不可遏。王公追思其言，叹曰：“李文靖真圣人也。”求文
靖画像，置于书室中，而日拜之。予屡见前辈说此，询
于两家子孙，其言皆同。

《东斋录》：宋仁宗正月十四日御楼，遣中使传宣从官
曰：“朕非游观，与民同乐耳。”

《轩渠录》：司马温公在洛阳闲居，时上元节，夫人欲出
看灯，公曰：“家中点灯，何必出看。”夫人曰：“兼欲看游人。”
公曰：“某是鬼耶？”

《归田录》：“嘉祐八年，上元夜，赐中书枢密院御宴于相
国寺罗汉院。国朝之制，岁时赐宴多矣，自两府以上
皆与，惟上元一夕，祇赐中书枢密院，虽前两府现任
使相皆不得与也。”是岁，昭文韩相、集贤曾公、枢密张
太尉，皆在假不赴，惟余与西厅赵侍郎概、副枢胡谏
议宿、吴谏议奎四人在席，酒半相顾。四人者皆同时
翰林学士，相继登二府，前此未有也。因相与道《玉堂
旧事》，为笑乐，遂皆引满剧饮，亦一时之盛事也。
碧云騢，文彦博知成都，张贵妃以近上元，令织异色
锦。彦博遂令工人织金线灯笼，载莲花，中为锦纹，贵
妃始衣之。上惊曰：“何处有此锦？”妃曰：“昨令成都文彦
博织来，以尝与妾父有旧，然妾安能使之？盖彦博奉
陛下耳。”上色怡。自尔属意彦博。

《闻见前录》：张贵妃尝侍上元宴于端门，服所谓“灯笼
锦”者。仁宗怪问，妃曰：“文彦博以陛下眷妾，故有此献。”
上不乐。后潞公入为宰相，台官唐介言其过，及灯笼
锦事，介虽以对上失礼远谪，潞公寻亦出判许州，盖
上两罢之也。

《钱氏私志》：宋郊居政府，上元夜在书院读《易》。弟祁时
为学士，是夜张灯拥妓，痛饮达旦。明日，郊令所亲云：
“相公寄语学士，曾记某年上元，同在某州学吃虀煮
饭否？”学士笑云：“寄语相公，不知某年吃虀煮饭是为
甚的？”

《梦溪笔谈》：狄青为枢密副使，宣抚广西，时侬智高守
昆仑关，青至宾州，值上元令节，大张灯烛，首夜燕将
佐，次夜燕从军官，三夜燕军校，首夜乐饮彻晓，次夜
二鼓时青忽称疾，暂起如内，久之，使人谕孙元规，令
暂主行酒，少服药乃出。数使人劝劳座客至晓，各未敢退。忽有驰报者云：“是夜三鼓，青已夺昆仑矣。”
《晁氏客话》：蔡君谟守福州，上元日，命民间一家点灯
七盏。陈烈作大灯，长丈馀，大书云：“冨家一盏灯，太仓
一粒粟。贫家一盏灯，父子相对哭。风流太守知不知，
犹恨笙歌无妙曲。”君谟见之，还舆罢灯。

《宋史宣仁皇后传》：上元灯宴，后母当入观，止之曰：“夫
人登楼，上必加礼，是由吾故而越典制，于心殊不安。”
但令赐之灯烛。遂岁以为常。

《高斋漫录》：熙宁中，上元宣仁太后御楼张灯，召集外
族。神宗数请推恩，宣仁云：“自有处分，大者绢一疋，小
者各与乳糖狮子两个。”中外咸仰后德。

《宋史曾公亮传》：“公亮拜司空，兼侍中，河阳三城节度
使，集禧观使。明年，起判永兴军。先是，庆卒叛，既伏诛，
而馀党越佚，自陕以西皆警备，阅义勇，益边兵，移内
地租赋，人情骚然。公亮一镇以静，次第奏罢之，专务
裁抑冗费。长安豪喜造飞语，声言营卒怨减削，谋以
上元夜结外兵为乱，邦人大恐。或劝毋出游，公亮不”
为动，张灯纵观，与宾佐竟夕乃归。

《苏轼传》：“轼权开封府推官，会上元，敕府巿浙灯，且命
损价。轼疏言：陛下岂以灯为悦，此不过以奉二宫之
欢耳。然百姓不可户晓，皆谓以耳目不急之玩，夺其
口体必用之资。此事至小，体则甚大，愿追还前命。即
诏罢之。”

《桯史》：“宋神宗元夕张灯，王韶幼子采方能言，珠帽锦
衣，凭家人肩以观，为奸人乘间负去。采觉之，亟纳帽
于怀，遇内家车数乘，将入东华门，采攀幰大呼，奸人
骇逸，遂载以入宫。帝询知韶子，令开封府捕贼，送采
还家，赐以压惊金钱。”

《却扫编》：元祐间，蔡太师以待制守永兴，值上元阴雨，
连三日不得出游，十七日雨止，欲再张灯两夕，而吏
谓长安大府常岁张灯，所用膏油至多，皆预为备，今
尽临时营之，决不能办。蔡固欲之，或曰：“唯备城库贮
油甚多，然法不可妄动。”亟命取用之，已而为转运使
所劾。时吕汲公为相，见之曰：“帅臣妄用油数千斤，何
足加罪乎？”寝其奏不下。

《谈苑》：元祐中元夕，上御楼观灯，有御制诗。时王禹玉、
蔡持正为左右相，持正叩禹玉云：“应制上元诗，如何
使故事？”禹玉曰：“鳌山凤辇外不可使。”章子厚笑曰：“此
谁不知？”后两日登封，上独赏禹玉诗，云：“妙于使事。”诗
云：“雪消华月满仙台，万烛当楼宝扇开。双凤云中扶
辇下，六鳌海上驾山来。镐京春酒沾周宴，汾水秋风
陋汉才。一曲昇平人尽乐，君王又进紫霞杯。”是夕，以
高丽进乐，又添一杯。

京师上元放灯三夕，钱氏纳土进钱买两夜，今十七、
十八夜是也。

《闻见近录》：“绍圣二年上元，幸集禧观，出宫花，赐从驾
臣僚各数十枝，时人荣之。”

《东坡志林》：己卯上元，予在儋耳。有老书生数人来过，
曰：“良月佳夜，先生能一出乎？”予欣然从之。步城西，入
僧舍，历小巷，民蛮杂揉，屠酤纷然，归舍已三鼓矣。舍
中掩关熟寝，已再鼾矣。放杖而笑。

《宋史何执中传》：执中为尚书左丞，加特进。政和二年，
大长公主丧，罢上元端门观灯，执中言“不宜以长公
主故阏众情，愿特为徙日，以昭与民同乐之意。帝重
逆其请，为申五日期。”

《礼志》：“政和五年十二月二十九日，诏景龙门预为元
夕之具，实欲观民风，察时态，黼饰太平，增光乐国，非
徒以游豫为事。特赐公师宰执以下宴及御制诗四
韵，赐太师蔡京。”六年正月七日御笔：“今岁闰馀候晚，
犹未春和，晷短气寒，于宴集无舒缓之乐。上元节移
于闰正月十四日为始。”

《艅艎日疏》：宣和五年，令都城自腊月初一日放鳌山
灯，至次年正月十五日夜，谓之预赏元宵。徽宗至日
出观之，时有谑词，末句云：“奈吾皇不待元宵景色来
到，恐后月阴晴未保。”

《挥麈后录》：“徽宗宣和七年十二月二十一日，就睿谟
殿张灯，预赏元宵曲燕近臣，命左丞王安中、中书侍
郎冯熙载为诗以进。”

《桯史》：宣和中，上元张灯，有夫妇同游相失。妇至端门
饮赐酒，窃取金杯，卫士察送御前，妇口占《鹧鸪天》，有
“窃取金杯作证明语。上喜，以杯赐之，命黄门引归。”
《冷斋夜话》：予自并州还江南，过都下，上元逢符宝郎
蔡子因，约相国寺未至。有道人求诗，且曰：“觉范尝有
《寒岩寺》诗怀京师曰：‘上元独宿寒岩寺，卧看青灯映
薄纱。夜久雪猿啼岳顶，梦回山月上梅花。十分春瘦
缘何事，一掬归心未到家。却忆少年行乐处，软风香
雾喷东华’。”今当为作《京师上元怀山》中也。予戏为之
曰：“北游烂漫看并山，重到皇州及上元。灯火楼台思
往事，管弦音律试新翻。期人未至情如海，穿巿归来
月满轩。却忆寒岩曾独宿，雪窗残夜一声猿。”

龚德庄罢官河朔，居京师新门。刘野夫上元夕以书约德庄曰：“今夜欲与君语令阁，必尽室出观灯，当清
净身心相候。”德庄雅敬其为人，危坐三鼓矣。家人辈
未还，野夫亦竟不至。俄火自门而烧，德庄窘，持诰牒
犯烈焰而出，顷刻数百舍为瓦砾之场，明目野夫来
吊且欣曰：“令阁已不出，是吾忧，幸出可贺也。”德庄心
异野夫，然不欲诘之也。

《东京梦华录》：“正月十五日元宵，大内前，自岁前冬至
后，开封府绞缚山棚立木，正对宣德楼，游人已集御
街两廊下，奇术异能，歌舞百戏，鳞鳞相切，乐声嘈杂
十馀里，击丸蹴踘，踏索上竿。赵野人倒吃冷淘。张九
哥吞铁剑，李外宁药法傀儡。小健儿吐五色水，旋烧
泥丸子，大时落灰药。榾柮儿杂剧。温大头，小曹，嵇琴，
党千箫管，孙四烧炼药方，王十二作剧术，邹遇田地
广杂扮，苏十、孟宣筑球，尹常卖《五代史》，刘百禽虫蚁，
杨文秀鼓笛，更有猴呈百戏，鱼跳刀门，使唤蜂蝶，追
呼蝼蚁。其馀卖药卖卦，沙书地谜”，奇巧百端，日新耳
目。至正月七日，人使朝辞出门，灯山上彩，金碧相射，
锦绣交辉。面北悉以彩结，山呇上皆画神仙故事，或
坊巿卖药卖卦之人，横列三门，各有彩结金书大牌，
中曰都门道，左右曰左右禁卫之门，上有大牌曰“宣
和与民同乐。”彩山左右以彩结文殊、普贤，跨狮子白
象，各于手指出水五道，其手摇动，用辘轳绞水上灯。
山尖高处用木柜贮之，逐时放下，如瀑布状。又于左
右门上，各以草把缚成戏龙之状，用青幕遮笼，草上
密置灯烛数万盏，望之蜿蜒如双龙飞走。自灯山至
宣德门，楼横大街约百馀丈，用棘刺围绕，谓之“棘盆。”
内设两长竿，高数十丈，以缯彩结束，纸糊百戏人物，
悬于竿上，风动宛若飞仙。内设乐棚，差衙前乐人作
乐杂戏，并左右军百戏在其中，驾坐一时呈拽。宣德
楼上皆垂黄缘帘中一位乃御座，用黄罗，设一彩棚，
御龙直执黄盖掌扇，列于帘外。两朵楼各挂灯球一
枚，约方圆丈馀，内燃椽烛，帘内亦作乐，宫嫔嬉笑之
声，下闻于外。楼下用枋木叠成露台一所，彩结栏槛，
两边皆禁卫排立，锦袍悫头，簪赐花，执骨朵子面。此
乐棚教坊钧容直露台子弟，更互杂剧。近门亦有内
等子班直排立。万姓皆在露台下观看。乐人时引万
姓山呼。

正月十四日，车驾幸五岳观迎祥池，有《对御》〈赐群臣宴〉至
晚还内。围子亲从官皆顶球头大帽，簪花红锦团褡
戏狮子衫，金镀天王腰带数重骨朵。天武官皆顶双
卷脚悫头，紫上大搭天鹅结带，宽衫，殿前班顶，两脚
屈曲向后，花装悫头，著绯青紫三色撚金线结带，望
仙花袍，跨弓剑，乘马一扎鞍辔，缨绋前导御龙直一
脚指天，一脚圈曲，悫头，著红方胜锦袄子，看带束带，
执御从物，如金交椅、唾盂、水罐、果垒、掌扇。绋之类。
御椅子皆黄罗珠蹙背，座则亲从官执之，诸班直皆
悫头锦袄束带。每常驾出，有红纱贴金灯笼二百对，
元宵加以琉璃玉柱，掌扇灯快行家各执红纱珠络
灯笼。驾将至，则围子数重，外有一人捧月样兀子锦
覆于马上，天武官十馀人，簇拥扶策，喝曰：“看驾头。”次
有吏部小使臣百馀，皆公裳，执珠络球杖，乘马听唤
近侍，馀官皆服紫绯绿公服。三衙太尉、知阁玉带，罗
列前导，两边皆内等子。选诸军膂力者，著锦袄顶帽，
握拳顾望，有高声者捶之流血。教坊、钧容直乐部前
引，驾后诸班直马队作乐。驾后围子外，左则宰执、侍
从，右则亲王、宗室、南班官，驾近则列横门十馀人击
鞭。驾后有曲柄小红绣伞，亦殿侍执之于马上。驾入
灯山，御辇院人员辇前喝：“随竿媚来。”御辇团转一遭，
倒行观灯山，谓之“鹁鸽旋”，又谓之“踏五花儿”，则辇官
有喝赐矣。驾登宣德楼，游人奔赴露台下。

十五日，诣上清宫，亦有对御，至晚回内。

十六日，车驾不出。自进早膳讫，登门，乐作卷帘，御座
临轩，宣“万姓先到门下者，犹得瞻见天表。”小帽红袍，
独卓子，左右近侍，帘外伞扇执事之人。须臾下帘，则
乐作，纵万姓游赏。两朵楼相对，左楼相对，郓王以次
彩棚幕次；右楼相对，蔡太师以次执政戚里幕次。时
复自楼上有金凤，飞下诸幕次，宣赐不辍。诸幕次中
家妓竞奏新声，与山棚露台上下，乐声鼎沸。西朵楼
下，开封尹弹压幕次，罗列罪人满前，时复决遣，以警
愚民。楼上时传口敕，特令放罪。于是华灯宝炬，月色
花光，霏雾融融，动烛远近。至三鼓，楼上以小红纱灯
球，缘索而至半空，都人皆知车驾还内矣。须臾，闻楼
外击鞭之声，则山楼上下灯烛数十万盏，一时灭矣。
于是贵家车马，自内前鳞切悉南去，游相国寺。寺之
大殿前设乐棚，诸军作乐。两廊有诗牌灯云：“天碧银
河欲下来，月华如水照楼台”，并“火树银花合，星桥铁
锁开”之诗。其灯以木牌为之，雕镂成字，以纱绢羃之
于内，密燃其灯，相次排定，亦可爱赏。资圣阁前安顿
佛牙，设以水灯，皆系宰执、戚里、贵近占设，看位最耍
闹。九子母殿及东西塔院，惠林、智海、宝梵竞陈灯烛，
光彩争华，直至达旦。其馀宫观寺院，皆放万姓烧香如开宝、景德大佛寺等处，皆有乐棚，作乐燃灯，惟禁
宫观寺院，不设灯烛矣。次则葆真宫，有玉柱玉帘窗
隔灯诸，坊巷马行诸香药铺席，茶坊酒肆灯烛，各出
新奇。就中莲华王家香铺，灯火出群，而又命僧道场
打花钹，弄椎鼓，游人无不驻足。诸门皆有宫中乐棚，
万街千巷，尽皆繁盛浩闹。每一坊巷口，无乐棚去处，
多设小影戏棚子，以防本坊游人小儿相失，以引聚
之。殿前班在禁中，右掖门里则相对。右掖门设一乐
棚，放本班家口登皇城观看。宫中有宣赐茶酒妆粉
钱之类，诸营班院，于法不得夜游，各以竹竿出灯球
于半空，远近高低，若飞星然。阡陌纵横，城𬮱不禁。别
有深坊小巷，绣额珠帘，巧制新妆，竞夸华丽。春情荡
飏，酒兴融怡，雅会幽欢，寸阴可惜。景色浩闹，不觉更
阑，宝骑骎骎，香轮辘辘，五陵年少，满路行歌，万户千
门，笙簧未彻。巿人卖玉梅夜蛾、蜂儿、雪柳、菩提叶、科
头圆子、拍头、焦䭔。唯焦䭔以竹架子出，青伞，上装缀
梅红缕金小灯笼子，架子前后亦设灯笼，敲鼓应拍，
团团转走，谓之“打旋罗”，街巷处处有之。至十九日，收
灯五夜，城𬮱不禁，尝有旨展日。宣和年间，自十二月
于酸枣门〈一名景龙〉门上如宣德门，元夜点照。门下亦置
露台，南至宝箓宫，两边关扑买卖。晨晖。门外设看位
一所，前以荆棘围绕，周回约五七十步，都下卖《鹌鹑
骨》。儿、圆子、䭔拍白肠、水晶鲙、科头细粉、旋炒栗子、
银杏、盐豉汤、鸡段、金橘橄榄、龙眼荔枝，诸般巿合，团
团密排，准备御前索唤。以至尊有时在看位，内门司
御药、知省太尉，悉在帘前，用三五人弟子祗应。籸盆
照耀，有同白日。仕女观者，中贵邀住，劝酒一金杯，令
退，直至上元，谓之“预赏。”

《乾淳岁时记》：“禁中自去岁九月赏菊灯之后，迤𨓦试
灯，谓之预赏。一入新正，灯火日盛，皆修内司诸珰分
主之，竞出新意，年异而岁不同，往往于复古、膺福、清
燕、明华等殿张挂，及宣德门、梅堂、三间台等处，临时
取旨起立。鳌山灯之名品极多，其中以苏灯为最，圈
片大者径三四尺，皆五色琉璃所成，山水人物，花竹”
翎毛，种种奇妙，俨然著色便而也。其后福州所进，则
纯用白玉，晃耀夺目，如清冰玉壶，爽彻心目。近岁新
安所进益奇，虽圈骨悉皆琉璃所为，号“无骨灯。”禁中
尝令作琉璃灯山，其高五丈，人物皆用机关活动，结
大彩楼贮之。又于殿堂梁栋窗户间为涌壁，作诸色
故事，龙凤噀水，蜿蜒如生，遂为诸灯之冠。前后设玉
栅帘，宝光花影，不可正视。仙韶内人迭奉新曲，声闻
人间。殿上铺连五色琉璃阁，皆球文、戏龙百花，小窗
间垂小水晶帘，流苏宝带，交映璀璨。中设御座，恍然
如在广寒清虚府中也。至二鼓，上乘小辇幸宣德门
观鳌山，擎辇者皆倒行，以便观赏。金炉脑麝如祥云
五色，荧煌炫转，照耀天地。山灯凡数千百种，极其新
巧，怪怪奇奇，无所不有。中以五色玉栅，簇成“皇帝万
岁”四大字。其上伶官奏乐，称念，口号致语。其下为大
露台，百艺群工，竞呈奇技。内人及小黄门百馀，皆巾
裹翠蛾，效街坊清乐，傀儡缭绕灯月之下。既而取旨，
宣唤巿井无赖舞队及巿食盘架。先是，京尹预择华
洁及善歌叫者，谨伺于外。至是，歌呼竞入，既经进御，
妃嫔内人而下，亦争买之，皆数倍得直，金珠磊落，有
一夕而至富者。“宫漏既深，始宣放烟火百馀架，于是
乐声四起，烛影纵横，而驾始还矣。”大率效宣和盛际，
愈加精妙，特无登楼赐宴之事，人间不能详知耳。
都城自旧岁冬孟驾回，则已有乘肩小女鼓吹舞绾
者数十队，以供贵邸豪家幕次之翫。而天街茶肆，渐
已罗列灯球等求售，谓之“灯巿。”自此以后，每夕皆然。
三桥等处客邸最盛，舞者往来最多，每夕楼灯初上，
则箫鼓已纷然自献于下，酒边一笑，所费殊不多，往
往至四鼓乃还。自此日盛一日。姜白石有诗云：“灯已
阑珊月气寒，舞儿往往夜深还。只因不尽婆娑意，更
向街心弄影看。”又云：“南陌东城尽舞儿，画金刺绣满
罗衣。也知爱惜春游夜，舞落银蟾不肯归。”吴梦窗《玉
楼春》云：“茸茸狸帽遮梅额。金蝉罗剪红衫窄。乘肩争
看小腰身，倦态强随闲鼓笛。问称家在城东陌。欲买
千金应不惜。归来困顿殢春眠，犹梦婆娑斜趁拍。”深
得其意态也。至节后，渐有大队，如四国朝《傀儡杵歌》
之类，日趋于盛，其多至数十百队。天府每夕差官点
视，各给钱酒油烛，多寡有差，且使之南至昇晹宫支
酒烛，北至春风楼支钱。终夕天街鼓吹不绝，都民士
女，罗绮如云，盖无夕不然也。至五夜，则京尹乘小提
轿，诸舞队次弟簇拥前后，连亘十馀里，锦绣填委，箫
鼓振作，耳目不暇给。吏魁以大囊贮楮券，凡遇小经
纪人必犒数十，谓之“买巿。”至有黠者，以小盘贮梨藕
数片，腾身迭出，于稠人之中，支请官钱数次者亦不
禁也。李筼房诗云：“斜阳尽处荡轻烟，辇路东风入管
弦。五夜好春随步暖，一年明月打头圆。香尘掠粉翻
罗带，密炬笼绡𩰚玉钿。人影渐稀花露冷，踏歌吹度

不合抢扑钗环，挨搪妇女。继而行遣一二，谓之“装灯”，
其实皆三狱罪囚，姑借此以警奸民，分委府僚巡警
风烛，及命辖房使臣等，分任地方，以缉奸盗。三狱亦
张灯，建净狱道场，多装狱户故事，及陈列狱具邸第。
好事者如清河张府蒋御药家间设戏烟火，花边水
际，灯烛灿然，游人士女纵观，则迎门酌酒而去。又有
幽坊静巷，好事之家多设五色琉璃泡灯，更自雅洁，
靓妆笑语，望之如神仙。《白石诗》云：“沙河云合无行处，
惆怅来游路已迷。却人静坊灯火空，门门相似列蛾
眉。”又云：“游人归后天街静，坊陌人家未闭门。帘里垂
灯照樽俎，坐中嬉笑觉春温。”或戏于小楼，以人为大
影戏，儿童讙呼，终夕不绝，此类不可遽数也。西湖诸
寺，惟三竺张灯最盛，往往有宫禁所赐，贵珰所遗者，
都人好奇，亦往观焉。白石诗云：“珠络琉璃到地垂，凤
头御带玉交枝。君王不赏无人进，天竺”堂深夜雨时，
元夕节物，妇人皆带珠翠、闹蛾、玉梅、雪柳、菩提叶、灯
球、销金合、蝉、貉袖、项帕，而衣多尚白，盖月下所宜也。
游手浮浪辈，则以白纸为大蝉，谓之“夜蛾”，又以枣肉
炭屑为丸，系以铁丝然之，名“火杨梅。”节食所尚，则乳
糖丸子䭔。科斗粉豉汤，水晶脍韭饼，及南北珍果
并皂儿糕。宜利沙澄沙团子，滴酥鲍螺酪面玉消膏，
琥珀饧轻饧，生熟灌藕诸色珑。蜜煎、蜜裹糖、瓜蒌
煎、七宝姜豉、十般糖之类，皆用镂𨱎装花盘架车儿，
簇插飞蛾，红灯彩盝，歌叫喧阗幕欠，往往使之吟叫，
倍酬其直。白石亦有诗云：“贵客钩帘看御街，巿中珍
品一时来。帘前花架无行路，不得金钱不肯回。”竞以
金盘钿合，簇饤馈遗，谓之“市食合儿。翠帘销幕，绛烛
纱笼。遍呈舞队，密拥歌姬。脆管清”吭，新声交秦。戏具
粉婴，鬻歌售艺者，纷然而集。至夜阑，则有持小灯照
路拾遗者，谓之“扫街。”遗钿堕珥，往往得之，亦东都遗
风也。

舞队有大小，全棚“《傀儡》　《查查鬼》。”〈查天〉　李大口：〈一字口〉

《贺丰年　》，《长瓠敛》。〈长头。〉　《兔》吉。〈兔毛大伯〉　《吃遂》　大憨

儿，　《麤妲》　麻婆子、　快活三郎，　黄金杏，　瞎判
官、　快活三娘，　沈承务，　《一脸膜》，　猫儿相公，
《洞公觜》，　《细妲》　河东子，　《黑遂》　玉缺儿　《交椅》。

《夹捧　屏风　》、男女竹马　、男女杵歌　，大小斫。

刀、鲍老、　《交衮》、鲍老　子弟，清音　女童、清音　诸
国献宝，　六国朝、　四国朝，　穿心国入贡。　孙武
子教女兵，　遏云社、　绯绿社、　《幺女　凤》《阮嵇琴》。

《扑蝴蝶　》《回阳丹　》，《大药　》，《瓦鼓　焦》《䭔架儿》。

《乔三教》　《乔迎酒》　《乔亲事》　《乔乐神》〈马明王〉　《乔捉
蛇》　《乔学堂》　《乔宅眷》　《乔像生》　《乔师娘》　《独自》
《乔　地仙》　《旱划船》　《教象　装态》　《村田乐》　《鼓
板》　《踏跷》　《扑旗》　《抱锣》《装鬼》　《狮豹》蛮牌、　十齐
郎　耍和尚　刘衮、　𢿨钱行　货、郎　打娇惜，
其品甚夥，不可悉数。首饰衣装，相矜侈靡，珠翠锦绮，
眩耀华丽，如傀儡、杵歌、竹马之类，多至十馀队。十二、
十三两日，国忌禁乐，则有装宅眷、笼灯、前引，珠翠盛
饰，少年尾其后，诃殿而来，卒然遇之，不辨真伪。及为
乔经纪人，如卖“蜂糖饼”、“小八块风子”、“卖字本”、“虔婆”、“卖
旗儿”之类，以资一笑者尤多也。

灯品至多，苏福为冠。新安晚出，精妙绝伦，所谓“无骨
灯”者。其法用绢囊贮粟为胎，因之绕缀，及成去粟，则
混然琉璃球也。景物奇巧，前无其比。又为大屏，灌水
转机，百物活动。赵忠惠守吴日，尝命制“春雨堂”五大
间，左为汴京御楼，右为武林灯巿，歌舞杂艺，纤悉曲
尽，凡用千工。外此有魫灯，则雕镂犀珀玳瑁以饰之。
珠子灯，则以五色珠为网，下垂流苏，或为龙船凤辇
楼台故事。羊皮灯，则镞镂精巧，五色妆染，如影戏之
法。罗帛灯之类尤多，或为百花，或细眼，间以红白，号
“万眼罗”者，此种最奇。外此有五色蜡纸，菩提叶若沙
戏影灯，马骑人物，旋转如飞。又有深闺巧娃，剪纸而
成，尤为精妙。又有绢灯，剪写诗词，时寓讥笑，及画人
物藏头隐语，及旧京诨语，戏弄行人。有贵邸尝出新
意，以细竹丝为之，加以彩饰，疏明可爱。穆陵喜之，令
制百盏。期限既迫，势难卒成。而内苑诸珰，耻于不自
己出，思所以胜之，遂以黄草布剪缕加之点染，与竹
无异。凡两日百盏，已进御矣。

《吹剑录》：象山知荆门，上元尝设醮，乃讲“《洪范》锡福章”
以代之。

《齐东野语》：穆陵初年，尝于上元日清燕殿排当，恭请
恭圣太后。既而烧烟火于庭，有所谓地老鼠者，径至
大母圣座下，大母为之惊惶，拂衣径起，意颇疑怒，为
之罢宴。穆陵恐甚，不自安，遂将排办巨珰陈询尽监
系听命。黎明，穆陵至陈朝谢罪，且言内臣排办不谨，
取自行遣。恭圣笑曰：“终不成他特地来惊我，想是误
耳，可以赦罪。”于是子母如初焉。

寿和谢太后方选进时，史卫王夜梦谢鲁王深甫衣
金紫求见，致祷再三，以孙女为托，及明则谢后至。是岁，天台郡元夕有鹊巢灯山间，众颇惊异。识者以为
鹊巢乃太后之祥。是岁，谢果正中宫之位。

《宋史杨文仲传》：“文仲通判台州。故事，守贰尚华侈，正
月望，取灯民间，吏以白，文仲曰：‘为吾然一灯足矣’。”
《帝京景物略》：上元六夜，灯之始，南宋也。淳祐三年，请
预放元宵。自十三日起，巷陌桥道，皆编竹张灯。
《老学庵笔记》：“田登作郡，自讳其名，触者必怒，吏卒多
被榜笞，于是举州皆谓灯为火。上元放灯，许人入州
治游观”，吏人遂书榜揭干巿曰：“本州依例放火三日
曲洧。”旧闻王建集有《听镜词》，近世人怀杓以听，亦犹
是也。又有无所怀而直以耳听之者，谓之响卜，往往
而验。曾叔夏尚书应举时，方待省榜，元夕与友生皆
出听响卜。至御街，有士人缓步大言，诵东坡《谢表》曰：
“弹冠结绶，共欣千载之逢。”曾闻之喜，遂疾行。其友生
至则闻曰：“掩面向隅，不忍一夫之泣。”是岁曾登科，而
友生果被黜。

《元史张养浩传》：“英宗即位，命参议中书省事。会元夕，
帝欲于内庭张灯为鳌山，即上疏于左丞相拜住。拜
住袖其疏入谏，其略曰：‘世祖临御三十馀年，每值元
夕，闾阎之间，灯火亦禁，况阙廷之严，宫掖之邃，尤当
戒慎。今灯山之构，臣以为所翫者小，所系者大，所乐
者浅，所患者深。伏愿以崇俭虑远为法，以喜奢乐近’”
为戒。帝大怒，既览而喜曰：“非张希孟不敢言。”即罢之，
仍赐尚服金织币一、帛一，以旌其直。

《赵师鲁传》：泰定中，拜监察御史。元夕，令出禁中，命有
司张灯山为乐。师鲁上言，“燕安怠惰，肇荒淫之基。奇
巧珍玩，发奢侈之端。观灯事虽微，而纵耳目之欲，则
上累日月之明。”疏闻，遽命罢之。赐师鲁酒一上尊，且
命御史大夫传旨，以嘉忠直。

《成都岁华纪丽谱》：上元节放灯，旧记称唐明皇上元，
京师放灯，灯甚盛。叶法善奏曰：“成都灯亦然。”遂引帝
至成都巿，饮酒于富春坊。此方外之言，存而勿论。咸
通十年正月二日，街坊点灯张乐，昼夜喧阗，盖大中
承平之馀风。由此言之，则唐时放灯，不独上元也。蜀
王孟昶时问亦放灯，率无定日。宋开宝二年，命明年
“上元放灯三夜，自是岁以为常。”十四、十五、十六三日，
皆早宴大慈寺，晚宴五门楼，甲夜观山棚变灯，其敛
散之迟速，惟太守意也。如繁杂绮罗，街道灯火之盛，
以昭觉寺为最。又为钱灯会，会始于张公咏。盖灯夕
二都监戎服分巡，以察奸盗。既罢，故作宴以劳焉，通
判主之，就宣诏亭或涵虚亭。旧以十《七日》，今无定日，
仍就府治，专以宴监司也。

《垄起杂事》：元夕张灯，城中灯球巧丽，他处莫及。有玉
栅灯、琉璃灯、万眼罗、百花栏、流星红、万点金。街衢杂
遝，人物喧哗。士诚登观风楼，开赏灯宴，令从者赋诗。
《续文献通考》：“洪武五年正月十四日，敕近臣于秦淮
河然水灯万枝，十五日夜半竣事。随有佛光五道，从
东北贯月烛天，良久乃已。”

《明会典》。“洪武十六年，令在京官吏人等，元宵节钱，支
与胡椒斤两不等。”

《翦胜野》闻太祖尝于上元夜微行京师，时俗好为隐
语，相猜以为戏。乃画一妇人，赤脚，怀西瓜，众哗然。帝
就视，因喻其旨，甚衔之。明日，命军士大僇居民，空其
室，盖马后祖贯淮西，故云。
《明会典》：永乐七年，令元宵节自正月十一日为始，赐
百官节假十日。

《皇明通纪》：永乐十年正月元宵，赐百官宴，听臣民赴
午门外，观鳌山三日。自是岁以为常。上或御午门示
御制，使儒臣奉和。时尚书夏原吉侍其母往观鳌山，
上闻之曰：“贤母也。”命中官赍钞二百锭，即其家赐之。
《帝京景物略》：正月八日至十八日，集东华门外，曰灯
巿。贵贱相杂遝，贫富相贸易。富者灯四夕，贫者灯一
夕止。又贫甚者无灯，小儿共以绳系一儿腰牵焉，相
距寻丈，迭于不意中，拳之以去，曰“打鬼。”不得为系者
儿所执，执者哄然，共捉代系，曰“朁鬼。”更系更击，更执，
更代，终日击不为代，则佻巧矣。又绳以为城，二儿帕
蒙以摸，一儿执敲，城中辄敲一声而辄易其地以误
之。为摸者得，则蒙执敲儿，曰“摸虾儿。”望前后夜，妇女
束草，人纸粉面，首帕衫裙，号称姑娘。两童女掖之，祀
以马粪，打鼓歌《马粪芗歌》，三祝神，则跃跃拜，不已者
休。倒不起，乃咎也，男子冲而仆。

《熙朝乐事》：“正月十五日为上元节，前后张灯五夜。”相
传宋时止三夜。钱王纳土献钱，买添两夜。先是腊后
春前，寿安坊而下至众安桥，谓之“灯巿”，出售各色华
灯。其像生人物则有老子美人、锺馗捉鬼、月明度妓、
刘海戏蟾之属。花草则有栀子、葡萄、杨梅、柿橘之属。
禽虫则有鹿、鹤、鱼、虾、走马之属。其奇巧则琉璃球、云
母屏、水晶帘、“万眼罗”、玻璃瓶之属。而豪家富室，则有
料丝、鱼魫、彩珠、明角、镂画、羊皮、流苏、宝带。品目岁殊，
难以枚举。或祭赛于神庙，则有社伙、鳌山、台阁戏剧、
滚灯烟火。无论通衢委巷，星布珠悬，皎如白日，喧阗彻旦。巿食则糖粽、粉团、荷梗、孛娄、瓜子诸品果蓏。
《灯交易》，识辨银钱真伪，纤毫莫欺。

“《西吴枝乘》，湖州正月望日，则城中巨商相率于慈感
寺”放火炮以为胜负，赌财物。轰霹之声，河水为沸，多
至费数百金。

《耆旧续闻》：“陆太傅公尝守会稽，上元夕，放灯特盛，士
女骈阗。有一士人从贵官幕外过，见其女乐甚都，注
目久之，观者狎至，误堕其幕，贵官者执其士以闻于
府，公呼而责之曰：‘为士不克自检，何耶’？对曰：‘观者皆
然，竟皆脱去，独某居后，所以被辱。公观其应对不凡，
必是佳士。因谓之曰：‘子能赋此《斑竹帘》诗，当释子罪’’。”
盖用斑竹帘为幕也。士人索笔，落纸立就。其诗曰：“春
风摵摵动帘帷，绣户朱门镇日垂。为爱好花成片段，
故教高节有参差。”又曰：“昔年珠泪裛虞姬，今日侯门
作妓衣。世事乘除每如此，荣华到底是危机。”公览诗
大奇之，延为上客。

《北京岁华记》：“元夕，官里放灯假五日，夜行不禁。”
《续文献通考》：“张道陵，唐册封天师，国朝仍令传袭正
一嗣教真人，岁以正月十五日为祖师示现之辰，遣
官诣大德灵显宫告祭。”

《西湖志馀》：元宵前后，好事者或为藏头诗句，任人商
猜，谓之“猜灯。”

《闽部疏》：“闽俗尤重元宵，十三日始放灯。数步一立表，
一表辄数灯，家联户缀，灿若贯珠，如是者至下弦犹
不肯撤。有司禁之，缙绅先生不平见颜色。是月也，一
郡之民皆若狂。”

《四时纂要》：“正月望日，残糕糜熬焦，和谷种之，能辟虫。”
《食谱》：“张手美家上元油画明珠。”

《墨庄漫录》：“元祐以后，宗室以词章知名者，如士暕、士
宇、叔益、令时。”之，皆有篇释闻于时。然近属环卫中，
能翰墨尤多。如嗣濮王仲御，喜作长短句，常见十许
篇于王之孙，皆可俪，作者不能尽载。如《上元扈跸作
瑶台第一层》云：“嶰管声催。人报道、嫦娥步月来。凤灯
鸾炬，寒轻帘箔，光泛楼台万里正春未老，更旁乡，日
月蓬莱。从仙仗，看星河银界，锦绣天街。欢陪千官万
骑，九霄人在五云堆。赭袍光里，星球宛转，花影徘徊。
未央宫漏永，散异香。龙关崔嵬翠舆回。奏，《仙韶》歌吹，
宝殿樽罍。”每使人歌此曲，则太平熙熙之象，恍然在
梦寐间也。

《续明道杂志》：“绍圣戊寅岁，余在黄州，见上元沽酒人
头已簪麦穗，土人言当年不尔。”

《膳夫录》：“汴中节食上元油䭔。”
《桂海花志》：“上元红，深红色，绝似红木瓜花，不结实，以
灯夕前后开，故名。”

《岁时杂记》：“都人上元作宜男蝉，如蛾而大。”

《清波杂志》：东坡《上元》诗：“前年侍玉辇，端门万枝灯。璧
月挂罘罳，珠星照觚棱。去年中山府，老病亦宵兴。牙
旗穿夜巿，铁马响春冰。今年江海上，云房寄山僧。亦
复举膏火，松间见层层。散策桄榔林，林疏月鬅鬠。使
君置酒罢，箫鼓转松陵。狂生来索酒，一举辄数升。浩
歌出门去，我亦归瞢腾。”王初僚履道《象州上元》诗：“二
年白玉堂，挥翰供帖子。风生起草台，墨点澄心纸。三
年文昌省，拜赐近尺咫。红蓼朌御盘，金幡袅宫蕊。晚
为日南客，环堵隐乌几。朝来闻击鼓，土牛出城巿。幽
怀不自闲，欲逐春事起。安得五亩园，种蔬引江水。”二
篇之诗，先后而作，何语意切类如此？

搜采异闻，录上元张灯，《太平御览》所载《史记乐书》云：
汉家祀太一，以昏时祀到明。今人正月望日夜游观
灯，是其遗事。而今《史记》无此文。唐韦述《两京新记》曰：
正月十五日夜，敕金吾弛禁，前后各一日以看灯。本
朝京师增为五夜。俗言钱忠懿纳土，进钱买两夜，如
前史所谓买宴之比。初用十二、十三夜。至崇宁初，以
两日皆国忌，遂展至十七、十八夜。予按，《国史》，乾德五
年正月詺，以朝廷无事区宇，又安令开封府更增十
七、十八两夕？然则俗云因钱氏及崇宁之展日，皆非
也。太平兴国五年十月下元，京城始张灯，如上元之
日。至淳化元年六月，始罢中元、下元张灯。

《通考》：上元日晴，主一春少雨，又宜百果。谚云：“上元无
雨三春旱。”又云：“雨打上元灯，云罩中秋月。”

上元初日占百果，中日晚稻，末日早稻。谚云：“雨打上
元灯，早稻一束草。”

正月上元，雾主水。

“上元，东风夏，米平；南风，米贵，主旱；西风春夏，米贵，桑
叶贵；北风，水涝；东北风，水旱调，大熟；东南风，禾麦小
熟；西北风，有水，桑叶贱；西南风，春夏米贵，蚕不利。”
《委巷丛谈》，古之所谓廋词，即今之隐语也。而俗谓之
谜，人皆知其始于黄绢幼妇，而不知自汉伍举、曼倩
时已有之矣。至《鲍照集》则有“井”字谜，杭人元夕多以
此为“猜灯”，任人商略。永乐初，钱塘杨景言以善谜名

《三馀帖》：嫦娥奔月之后，羿昼夜思维。正月十四夜，有
童子诣宫曰：“夫人知君怀思，无从得降，明日乃月圆
之候，君宜用米粉作丸，团团如月，置室西北方呼夫
人名，三夕可降耳。”如期果降。

《法苑珠林》：“汉永平十四年正月，五岳诸山道士愿与
西僧比校辨真伪。敕以十五日集白马寺道士，赍道
经置于三坛，緃火焚经，经从火化。佛舍利经像置于
道西，光明五色，直上空中，旋环如盖。于时天雨宝华，
大众咸悦。”

《续文献通考》：“王元甫学道于赤城霍山，服青精石饭，
吞日精月影之法。内见《五藏》。晋永和元年正月十五
日，乘龙升天，为中岳真人。”

《集异记》：明皇观灯于上阳宫，召叶法善观于楼下。法
善曰：“灯固盛矣，西凉今夕之灯亦不亚此。”上曰：“可得
一行乎？”法善令上闭目，上依其言，闭目距跃身在霄
汉，已而足及地。法善曰：“可以观矣。”既视灯烛，连亘十
数里，车马骈阗，士女纷杂。上称其盛久之。法善曰：“观
毕可回矣。”复闭目与法善腾虚而上，俄顷还故处，而
《楼下歌吹》犹未终。

珍珠船。明皇用叶法善术，上元夜自上阳宫往西凉
州观灯，以铁如意质酒而还，遣使者取之不诬。
《幽怪录》：开元十八年正月望日，帝谓叶天师曰：“今夕
何处最丽？”对曰：“广陵。”帝曰：“何术以观之？”师曰：“可。”俄而
虹桥起，殿前版阁架虚，阑楯若画。帝步而上，太真、高
力士及乐官数人从行，步步渐高，顷到广陵寺，观陈
设之盛，灯火之光，照灼基殿。士女鲜丽，皆仰面曰：“仙
人现于五色云中。”帝大悦，敕伶官奏《霓裳羽衣》一曲。
后数日，广陵果奏云。

《七、修槁》唐开元间谓天官好乐，地官好人，水官好灯。
正月十五日，乃三官下降之日，故从十四至十六夜
放假。

《前定录》：韦泛者，不知其所来，大历初，罢润州金坛县
尉，客游吴兴，维舟于兴国佛寺之水岸。时正月望夜，
士女繁会，泛方寓目，忽然暴卒。县吏捕验，其事未已，
再宿而甦，云“见一吏持牒来，云府司追，遂与之同行。
约数十里，忽至一城，兵卫甚严，入见多是亲旧往还，
泛惊问吏曰：‘此何许也’？”吏曰：“此非人间也。”泛方悟，死
矣。俄见数骑呵道而来，中有一人，衣服鲜华，容貌甚
伟。泛前视之，乃故人也。惊曰：“君何为来此？”曰：“为吏所
追。”其人曰：“某职主召魂，未省追子。”因思之曰：“嘻，误矣，
所追者非追君也，乃兖州金乡县尉韦泛也。”遽叱吏
送之归。泛既喜得还，且恃其故人，因求其禄寿。其人
不得已，密谓一吏，引于别院，立泛于门。吏入，持一丹
笔来书其左手曰：“前杨复后杨年，年强，七月之节归
元乡。”泛既出，前所追吏亦送之。既醒，具述其事。沙门
法一好异书，尽得其实，因传之。

《西域记》：“摩竭陀国，正月十五日，僧俗云集，观佛舍利，
放光雨花。”

《传灯录》：径山大慧宗杲禅师上堂曰：正月十四十五，
双径捶锣打鼓。要识祖意西来，看取村歌社舞。
《春渚纪闻》：政和二年，襄邑民因上元请紫姑神为戏，
既书纸间，其字径丈。或问之曰：“‘汝更能书否’？即书曰：
‘请连黏襄表二百幅，当为作一福字’。”或曰：“纸易耳，安
得许大笔也？”曰：“请用麻皮十觔缚作，令径二尺许，墨
桨以”大器贮，备濡染也。诸好事因集纸笔就一富人
麦场铺展聚观。神至书云：“请一人系笔于项。”其人不
觉身之腾踔，往来场间，须臾字成，端丽如颜书。复取
小笔书于纸角云：“持往宣德门卖钱五百贯。”既而县
以妖捕，大府取就鞫治，讫无他状，即具奏知。有旨就
后苑再书验之。上皇为幸苑中临视，乃书一“庆”字，与
前书“福”字大小相称，字体亦同。上皇大奇之。因令于
襄邑择地建祠岁祀之。

《铁围山丛谈》：宣和六年春正月甲子，实上元节。故事，
天子御楼观灯，则开封尹设次，以弹压于西观下。又
于时从六宫于其上，以观天府之断决者。帘幕重密，
下无由知。是日上偶独在西观上，而宦者左右皆不
从，其下则万众。忽有一人跃出，缁布衣若僧寺童行
状，以手指帘，谓上曰：“汝是某邪？有何神乃敢破坏吾
教。吾今语汝，报将至矣。吾犹不畏汝，汝岂能坏诸佛
菩萨邪？”时上下闻此，皆失措震恐，捕于观下。上命中
使传呼天府亟治之，且亲临其上，则又曰：“吾岂逃汝
乎？吾故示汝以此，使汝知，无奈吾教何！尔听汝苦吾，
吾今不语矣。”于是棰掠乱下，又加诸炮烙，询其谁何，
略不一言，亦无痛楚状。上益愤，复召行天法羽士曰
宋冲妙，世号宋法师者，亦神奇，至视之，则奏曰：“臣所
治者邪鬼，此人者臣所不能识也。”因又断其足筋，俄
施刀脔，血肉狼籍。上大不怡，为罢一日之欢。至暮，终
不得为何人。

《闻见近录》：张文懿为射洪令，一道士诣邑，熟视文懿，
不语久之，项间取瓢出药十粒，顾文懿曰：“可饵之。”文懿即饵之，道士微笑，复取之，至九十粒即吐。道士浴
之，使再饵之，复吐其四，实饵八十六粒。道士曰：“明日
可到城外观也。”明日诣之，谓文懿曰：“欲为神仙耶，欲
为宰相耶？”文懿曰：“欲为相耳。”道士咨叹久之，留一书，
封缄甚密，且候作相老倦时开，竟不知其何人也。文
懿八十六岁，未尝有疾，至上元，偶思道士所留书，启
之乃《釆选》一册，因会子弟作选，至宰相，视上惟有真
人耳，始悟道士意也。明日道士忽至，顾文懿曰：“打叠
了未。”语毕而去。使人访之，即卧店中卒矣。文懿忽觉
腹痛，须臾，一囊下药八十六粒，炳然“如新。”遂葬药于
三宝堂下。是夕薨。

《修真指要》：“上元日，天地水府三官朝天之辰，上元十
天灵官神仙兵马，与上圣高真妙行真人同下降人
间，考定罪福。”

上元日，张灵源真人、张元精真人飞升之辰。

《谈荟》：“正月十五日，佑圣司命真君诞。